Adobe Illustrator

Adobe Illustrator je program pre tvorbu vektorovej grafiky od firmy Adobe Systems. Zameraný je na digitálnu grafiku, ilustrácie a typografiu. Autori ho používajú na tvorbu firemných log, návrhov webových stránok, užívateľských rozhraní, grafov, diagramov, tabuliek či štylizovaných ilustrácií. Jedným zo základných funkcionalít programu je nástroj Pero, pomocou ktorého je možné jednoducho tvoriť presné aj hladké línie. Funguje na báze matematického konceptu Bézierovych kriviek, a až na detaily ovládanie je tento nástroj identický s tým, ktorý môžeme nájsť v Adobe Photoshop. V súčasnosti je aktuálna sedemnásta verzia programu pod názvom Adobe Illustrator CC, ktorá je súčasťou balíka Creative Cloud.

Systémové požiadavky 
Najnovšia verzia programu vyžaduje procesor silnejší ako Intel Pentium 4 alebo ekvivalentný AMD Athlon 64 a odporúčané sú 3 a viac gigabajtov pamäte. Pre spustenie na platforme of firmy Microsoft je potrebná aspoň verzia Windows 7, Mac OS X v10.7 pri počítačoch od firmy Apple. Program je možné ovládať myšou a klávesnicou, alebo pomocou grafického tabletu. Je dostupný v 22 jazykoch.

História 
Prvá verzia bola vydaná v roku 1986 na počítačoch Macintosh. Obsahovala už nástroj Pero, no funkcionalita programu bola výrazne obmedzená oproti dnešku. Prvá verzia pre operačný systém Windows vyšla v roku 1989, no aj kvôli konkurencii programu CorelDRAW sa nepredávala dobre. Vo verzii 6.0 z roku 1996 urobili vývojári niekoľko dôležitých zmien v užívateľskom rozhraní, ktoré priblížili verzie pre Windows aj Mac bližšie k sebe. Dôležitou zmenou bolo aj pridanie užívateľských plug-inov, pomocou ktorých mohli užívatelia rozširovať a modifikovať funkcionalitu programu.

V nasledujúcich rokoch sa obe verzie programu štandardizovali a prestali medzi sebou súperiť. Do programu boli zavedené dnes už tradičné funkcie Smart Guides a Paint Bucket Tool. V roku 2003 sa Adobe rozhodlo spojiť všetky programy zo svojho portfólia do balíka Creative Suite. V rámci tejto zmeny dostal Illustrator aj svoju dnes ikonickú oranžovú farbu a po prvýkrát umožňoval pracovať s elementárnou 3D grafikou. Poradové čísla verzií programu potom vždy obsahovali prefix CS.

To sa zmenilo až v rokoch 2011 – 2013, počas ktorých Adobe pretvorilo Creative Suite v balík Creative Cloud s väčším dôrazom na cloudové služby. Tento produkt už je založený na mesačných platbách a nedá sa kúpiť jednorazovo. Illustrator ako aj ostatné programy v tomto balíku majú znova vylepšené užívateľské rozhranie a rozšírenú možnosť komunikácie medzi sebou. Integrované sú tiež služby dátového úložiska a služba Behance. Adobe zároveň upustilo od vydávania verzií programov pod poradovými číslami a poskytuje kontinuálne updaty pod značkou CC.

Adobe Illustrator CC 
V najnovšej verzii programu reagovala firma na rozšírenie zariadení s dotykovým ovládaním a pridala špeciálne rozhranie uspôsobené na ovládanie prstom. Vylepšené sú tiež možnosti zaobľovania rohov prednastavených tvarov, ako sú napríklad obdĺžniky. Veľmi dôležitým vylepšením je natívna podpora GPU akcelerácie. Užívatelia s grafickými kartami od spoločnosti NVIDIA tak môžu prenechať časť výpočtovej záťaže na grafickú kartu a zvýšiť tak rýchlosť programu.

Rozdiel od programu Adobe Photoshop 
Adobe Photoshop je program určený pre manipuláciu s fotografiami a realistickejšie typy ilustrácií. Je založený na rastrovej grafike, kde užívateľ vždy vytvára alebo upravuje obrázok v prednastavenom rozlíšení. Naproti tomu Illustrator pracuje natívne vo vektorovom režime, kde všetky tvary na obrazovke sú výsledkom matematických rovníc. Tým pádom nie sú pripútané k vybranému rozlíšeniu a je možné ich ľubovoľne škálovať. Programy založené na rastrovej grafike sú však rýchlejšie pri práci s fotografiami.

Podobné programy 
Aj keď sa dá povedať, že Adobe Illustrator je v oblasti vektorovej grafiky štandardom, existuje viacero alternatív, ktoré ho z väčšej či menšej miery zastúpia, a to za menej peňazí alebo úplne zdarma. Aj keď dnes už nedosahuje svoju niekdajšiu popularitu, program CorelDRAW na platforme Windows je stále niekde úspešne využívaný. Na počítačoch od firmy Apple existuje viacero moderných platených programov ako PixelMator alebo Sketch, ktoré často kombinujú funkcie Illustratoru aj Photoshopu. Veľmi populárny je open-source program Inkscape, ktorý je dostupný ako na Windows a Mac, tak aj na Linux.

Referencie 

Grafické editory
Softvér firmy Adobe